LV Eiropas Savienības Oficiālais Vēstnesis C 101/28

Beļģijas valsts procedūra ierobežotu gaisa satiksmes tiesību piešķiršanai

2011/C 101/08

Saskaņā ar 6. pantu Regulā (EK) Nr. 847/2004 attiecībā uz sarunām par gaisa satiksmes pakalpojumu nolīgumiem starp dalībvalstīm un trešām valstīm un šo nolīgumu īstenošanu Eiropas Komisija publicē turpmāk norādīto valsts procedūru, kā starp piemērotajiem Kopienas pārvadātājiem sadalīt tiesības veikt satiksmi, ja šīs tiesības ir ierobežotas atbilstīgi gaisa satiksmes pakalpojumu nolīgumiem, kas noslēgti ar trešām valstīm.

BEĻĢIJAS KARALISTE

VALSTS FEDERĀLAIS SATIKSMES UN TRANSPORTA DIENESTS

GAISA TRANSPORTS

Karaļa rīkojums par Kopienas gaisa pārvadātāju izaudzīšanu un satiksmes tiesību piešķiršanu attiecībā uz regulāriem gaisa pārvadājumiem starp Beļģiju un valstīm ārpus Kopienas

ALBERTS II, Beļģijas karalis,

sveicina visus klātesošos un ieradušos.

Ņemot vērā Eiropas Parlamenta un Padomes Regulu (EK) Nr. 847/2004 (2004. gada 29. aprīlis) attiecībā uz sarunām par gaisa satiksmes pakalpojumu nolīgumiem starp dalībvalstīm un trešām valstīm un šo nolīgumu īstenošanu,

ņemot vērā 1937. gada 27. jūnija likumu, ar ko groza 1919. gada 16. novembra likumu par aeronavigācijas reglamentēšanu, un jo īpaši tā 5. panta 2. punktu, kas iekļauts ar 2001. gada 2. janvāra likumu,

ņemot vērā 1999. gada 3. maija likumu par regulārajiem gaisa pārvadātājiem,

ņemot vērā reģionu valdību iesaistīšanos šā rīkojuma izstrādē,

ņemot vērā Valsts padomes 2010. gada 6. janvāra atzinumu Nr. 47.574/4, kas sniegts saskaņā ar 1973. gada 12. janvārī saskaņoto tiesību aktu par Valsts padomi 84. panta 1. punkta 1. rindkopas 1. apakšpunktu,

pēc mūsu premjerministra un valsts sekretāra satiksmes lietās priekšlikuma,

ESAM PIEŅĒMUŠI ŠO RĪKOJUMU.

1. pants

Šis rīkojums regulē Kopienas gaisa pārvadātāju izraudzīšanās kārtību un piešķir satiksmes tiesības attiecībā uz regulāriem gaisa pārvadājumiem starp Beļģiju un valstīm ārpus Kopienas.

2. pants

Šajā rīkojumā:

1) Kopienas gaisa pārvadātāji ir visi ekspluatanta licenci ieguvušie gaisa pārvadātāji šīs licences darbības laikā saskaņā ar Eiropas Parlamenta un Padomes 2008. gada 24. septembra Regulu (EK) Nr. 1008/2008 par kopīgiem noteikumiem gaisa pārvadājumu pakalpojumu sniegšanai Kopienā;

2) satiksmes tiesības ir gaisa pārvadātāja tiesības kopā vai atsevišķi par maksu pārvadāt pasažierus, kravu un/vai pastu noteiktā gaisa satiksmes maršrutā;

3) ģenerāldirektors ir Gaisa transporta ģenerāldirekcijas ģenerāldirektors;

4) Gaisa transporta ģenerāldirekcija ir direkcija, kas ir kompetenta gaisa transporta jautājumos Valsts federālā satiksmes un transporta dienesta sistēmā;

5) regulāri gaisa pārvadājumi ir lidojumu sērija, kas pieejama plašai sabiedrībai un paredzēta kopīgas vai atsevišķas pasažieru, pasta un/vai kravas pārvadāšanas nodrošināšanai par maksu. Šī lidojumu sērija tiek īstenota: a) saskaņā ar publicētu sarakstu; b) vai ar tādu lidojumu regularitāti vai biežumu, ka tie veido atpazīstamas plānveida sērijas;

6) divpusēji gaisa satiksmes pakalpojumu nolīgumi ir gaisa satiksmes pakalpojumu nolīgumi, kas noslēgti starp Beļģiju un valstīm ārpus Kopienas, kā arī visi citi gaisa satiksmes pakalpojumu nolīgumi starp Eiropas Savienību un valstīm ārpus Kopienas;

7) izraudzīšana ir tiesību piešķiršana gaisa pārvadātājam sniegt regulārus gaisa pārvadājumu pakalpojumus saskaņā ar divpusēju gaisa satiksmes pakalpojumu nolīgumu. Šīs tiesības var piešķirt vienam gaisa pārvadātājam (viena pārvadātāja izraudzīšana) vai vairākiem gaisa pārvadātājiem (vairāku pārvadātāju izraudzīšana) saskaņā ar noteikumiem, ko paredz attiecīgs divpusējs gaisa satiksmes pakalpojumu nolīgums;

8) pieejamība ir iespēja tikt izraudzītam par gaisa pārvadātāju un/vai veikt vēlamo skaitu lidojumu noteiktā maršrutā saskaņā ar noteikumiem, ko paredz divpusējs gaisa satiksmes pakalpojumu nolīgums;

9) ministrs ir ministrs, kas atbildīgs par aeronavigācijas jomu;

10) IATA sezona ir vasaras vai ziemas sezona, ko definējusi Starptautiskā Gaisa transporta asociācija (IATA).

3. pants

Šo rīkojumu un divpusējo sarunu kalendāro plānu attiecībā uz gaisa satiksmes pakalpojumu nolīgumiem starp Beļģiju un valstīm ārpus Kopienas publicē Valsts federālā satiksmes un transporta dienesta tīmekļa vietnē. Jebkādu papildu informāciju par gaisa satiksmes pakalpojumu nolīgumiem, satiksmes tiesībām un gaisa pārvadātāju izraudzīšanu var iegūt Gaisa transporta ģenerāldirekcijā.

4. pants

1. Izraudzīt par gaisa pārvadātāju un piešķirt tam satiksmes tiesības var vienīgi Kopienas gaisa pārvadātāju, kas Kopienas tiesību izpratnē ir dibināts Beļģijā.

Šim nolūkam gaisa pārvadātājs nosūta ierakstītā vēstulē ģenerāldirektoram adresētu pieprasījumu, kas sagatavots kādā no dalībvalstu valodām vai angļu valodā.

Šādam pieprasījumam pievieno dokumentāciju, kurā iekļauj:

1) darbības licenci, gaisakuģa ekspluatanta apliecību (AOC), izņemot gadījumus, kad šos dokumentus izsniegusi Beļģija;

2) apdrošināšanas polisi;

3) dokumentus, kas pierāda, ka Kopienas gaisa pārvadātājs ir izveidots Beļģijā saskaņā ar Kopienas tiesībām;

4) dokumentus, kas pierāda darbības un finanšu iespējas saskaņā ar Eiropas Parlamenta un Padomes 2008. gada 24. septembra Regulu (EK) Nr. 1008/2008 par kopīgiem noteikumiem gaisa pārvadājumu pakalpojumu sniegšanai Kopienā;

5) šādu informāciju par paredzētajiem regulārajiem gaisa pārvadājumiem: a) paredzētais gaisa satiksmes maršruts (ceļš, reisu skaits nedēļā, kustības saraksts, nosēšanās vietas, sezonas maršruts vai pastāvīgs maršruts); b) transporta veids (kravas, pasažieru, pasta pārvadājumi); c) pasažieru satiksme (kustības prognozes, klientu sadalījums, galvenās faktiskās izlidošanas un ielidošanas lidostas); d) gaisakuģa tips, konfigurācija dažādās klasēs un kapacitāte; e) paredzētais ekspluatācijas sākuma datums, tās paredzamais ilgums, kā arī informācija par iespējamo turpmāko ekspluatāciju, ko veiks attiecīgā gaisa satiksmes maršruta pieteikuma iesniedzējs; f) informācija par tirgus lielumu un jo īpaši par kapacitāti, kas, iespējams, jau piedāvāta šajā gaisa satiksmes maršrutā vai paredzama tuvākajā laikā; g) veids, kādā tiks organizēti paredzētie lidojumi: i) vai tiks izmantoti gaisakuģi, kas reģistrēti pieteikuma iesniedzēja gaisakuģa ekspluatanta apliecībā (AOC); ii) vai ir noslēgts nolīgums par kopīgu kodu izmantošanu ar kādu citu gaisa pārvadātāju (Kopienas vai ārpus Kopienas gaisa pārvadātāju); iii) vai gaisakuģis tiks nomāts un kāda ir tā kapacitāte; iv) kādi ir citi sadarbības veidi ar vienu vai vairākiem citiem gaisa pārvadātājiem; h) veids, kādā lidojumi tiks piedāvāti plašai sabiedrībai un laisti tirgū (paredzētie tarifi, pakalpojumu pieejamība sabiedrībai, izplatīšanas veidi); i) akustisko emisiju kategorijas un cita izmantošanai paredzēto gaisakuģu izraisītā ietekme uz vidi;

6) pieteikuma iesniedzēja iespējamo piekrišanu ārkārtas apstākļos nodot Beļģijas rīcībā kapacitāti, kas nepieciešama tās iekšējo vai starptautisko gaisa pārvadājumu nodrošināšanai.

2. Atkāpjoties no 1. punkta 3. daļas, tā pieprasījuma 3. daļai, kuru iesniedz Kopienas gaisa pārvadātājs, kas pēc šā rīkojuma stāšanās spēkā jau ir iesniedzis dokumentāciju, kurā iekļauti visi no 1. punkta 1. līdz 4. apakšpunktam paredzētie elementi, pievieno vienīgi tos elementus, kas paredzēti 1. punkta 3. daļas 5. apakšpunktā un – vajadzības gadījumā – to elementu grozījumus, kas norādīti no 1. punkta 3. daļas 1. līdz 4. apakšpunktam.

5. pants

Ģenerāldirektors izskata tikai tos pieprasījumus, kas atbilst 4. pantam, un tos publicē Valsts federālā satiksmes un transporta dienesta tīmekļa vietnē.

Jebkurā pieprasījuma izskatīšanas brīdī ģenerāldirektors var:

1) pieprasīt, lai Kopienas gaisa pārvadātājs iesniedz papildu informāciju; un/vai

2) 2organizēt izskatīšanu, pieaicinot visus pieteikumu iesniedzējus.

6. pants

Kopienas gaisa pārvadātāji, kas vēlas, lai tiem automātiski piešķir gaisa pārvadātāja tiesības un/vai satiksmes tiesības, ko pieprasa ministrs un paredz divpusējs gaisa pārvadājumu nolīgums starp Beļģiju un attiecīgo valsti ārpus Kopienas, neierobežo:

1) ne Kopienas gaisa pārvadātāju skaitu, kuriem var piešķirt gaisa pārvadātāja tiesības;

2) ne lidojumu skaitu, ko var veikt noteiktajos maršrutos.

Par tiesību piešķiršanu tiem nosūta paziņojumu.

7. pants

Gadījumos, kad divpusēji gaisa pārvadājumu nolīgumi ierobežo:

1) Kopienas gaisa pārvadātāju skaitu, kuriem var piešķirt gaisa pārvadātāja tiesības; vai

2) to lidojumu skaitu un biežumu, kurus var veikt noteiktajos maršrutos;

pieprasījumu papildus izvērtē attiecībā uz tā pieejamību gaisa pārvadātāja izraudzīšanai un/vai pieprasīto satiksmes tiesību piešķiršanai.

8. pants

Kad izbeidzas pieejamība, kas ļautu pieteikuma iesniedzējam sniegt regulārus gaisa pārvadājumu pakalpojumus noteiktajos maršrutos, paziņojumu par to viņam nosūta ierakstītā vēstulē 15 darbdienu laikā, skaitot no pieprasījuma saņemšanas dienas. Šo paziņojumu publicē arī Valsts federālā satiksmes un transporta dienesta tīmekļa vietnē.

Ja vēl nav pietiekamas pieejamības, kas ļautu pieteikuma iesniedzējam sniegt regulārus gaisa pārvadājumu pakalpojumus noteiktajos maršrutos, ģenerāldirektors viņu par to informē rakstveidā 15 darbdienu laikā un ar Valsts federālā satiksmes un transporta dienesta tīmekļa vietnes starpniecību.

Kopienas gaisa pārvadātājus, kas dibināti Beļģijā, rakstveidā informē par to, ka viņu rīcībā ir 15 darbdienas, skaitot no 2. daļā minētā paziņojuma datuma, lai viņi pieteiktos kā gaisa pārvadātāja izraudzīšanas un/vai satiksmes tiesību piešķiršanas kandidāti.

Konkurentu pieprasījumus publicē Valsts federālā satiksmes un transporta dienesta tīmekļa vietnē.

9. pants

Ja nav iesniegti konkurējoši pieprasījumi vai ja ir iespējams apmierināt visus pieprasījumus, ministrs apstiprina šo pieprasījumu vai šos pieprasījumus un paziņo savu lēmumu, nosūtot ierakstītu vēstuli 15 darbdienu laikā, kā arī publicē to Valsts federālā satiksmes un transporta dienesta tīmekļa vietnē.

10. pants

Ja vairāki Kopienas gaisa pārvadātāji piesakās un pretendē uz gaisa pārvadātāja statusa noteikšanu vai satiksmes tiesību piešķiršanu noteiktā maršrutā un ja atklājas, ka viņi nespēj izpildīt visas prasības, konkurējošos pieprasījumus izskata ģenerāldirektors, pamatojoties uz pilnām šo pieprasījumu dokumentācijām, kā paredzēts 4. pantā.

Ģenerāldirektors 30 darbdienu laikā nosūta konkurējošo pieteikumu iesniedzējiem ierakstītas vēstules un lēmuma projektu par satiksmes tiesību piešķiršanu un/vai gaisa pārvadātāja izraudzīšanu. Šā lēmuma projekta nosūtīšanas datumu publicē Valsts federālā satiksmes un transporta dienesta tīmekļa vietnē.

Kopienas gaisa pārvadātāji, kas iesnieguši pieprasījumus, var nosūtīt ģenerāldirektoram ierakstītā vēstulē savus apsvērumus desmit darbdienu laikā, skaitot no lēmuma projekta nosūtīšanas datuma:

1) ja šādi apsvērumi tiek iesniegti, ministrs 15 darbdienu laikā šo apsvērumu saņemšanas datuma pieņem galīgo lēmumu par satiksmes tiesību piešķiršanu un/vai gaisa pārvadātāja izraudzīšanu, un to nosūta pieteikumu iesniedzējiem ierakstītā vēstulē un publicē Valsts federālā satiksmes un transporta dienesta tīmekļa vietnē;

2) ja nekādi apsvērumi netiek iesniegti, šis lēmuma projekts kļūst par ministra galīgo lēmumu par satiksmes tiesību piešķiršanu un/vai gaisa pārvadātāja izraudzīšanu, un to nosūta pieteikuma(-u) iesniedzējam(-iem) ierakstītā vēstulē un publicē Valsts federālā satiksmes un transporta dienesta tīmekļa vietnē.

11. pants

Šajā rīkojumā minētos pieprasījumus izskata pārskatāmā un nediskriminējošā veidā.

Visos lēmumos vai lēmuma projektos par satiksmes tiesību piešķiršanu un/vai gaisa pārvadātāja izraudzīšanas neatkarīgi no to prioritārās secības un nozīmīguma ņem vērā:

1) elementus, kas paredzēti 4. pantā un ko paziņojis Kopienas gaisa pārvadātājs;

2) piedāvātās garantijas attiecībā uz ekspluatācijas ilgumu un integrāciju saskanīgā uzņēmējdarbības plānā;

3) ierobežoto satiksmes tiesību efektīvu izmantošanu;

4) to Kopienas gaisa pārvadātāja darbību prioritāro raksturu, kuras tas veic ar tā (īpašumā esošiem vai nomātiem) gaisakuģiem, salīdzinot ar darbībām, kurās Kopienas gaisa pārvadātājs, izmantojot sadarbības lidojumus, tikai komercializē lidojumus, kurus īsteno cits gaisa pārvadātājs;

5) visu kategoriju lietotāju intereses;

6) atvieglotu piekļuvi jauniem maršrutiem, tirgiem, reģioniem vai nu izveidojot jaunas līnijas, vai veicot izlidošanu vai ielidošanu dažādās Beļģijas lidostās;

7) to, kā piedāvājums sekmē pietiekama konkurences līmeņa nodrošināšanu;

8) ekspluatācijas iespējamo ietekmi uz tiešu vai netiešu darbavietu izveidi gaisa transporta nozarē;

9) pakārtotā mērā – arī Kopienas gaisa pārvadātāja iepriekšējo darbību un viņa aktīvi un nepārprotami pausto vēlmi iegūt satiksmes tiesības, par kurām iesniegts pieprasījums.

Ministrs precizē iepriekš uzskaitītos kritērijus, lai nodrošinātu to objektivitāti un pārskatāmību.

12. pants

Kopienas gaisa pārvadātājam, kas iegūst gaisa pārvadātāja tiesības un/vai satiksmes tiesības saskaņā ar divpusēju gaisa pārvadājumu nolīgumu starp Beļģiju un valsti ārpus Kopienas, ir pienākums:

1) uzsākt attiecīgo gaisa pārvadājumu pakalpojumu sniegšanu vēlākais tās IATA sezonas beigās, kas seko sezonai, kurā paziņots lēmums par gaisa pārvadātāja izraudzīšanu un/vai satiksmes tiesību piešķiršanu;

2) sniegt attiecīgos gaisa pārvadājumu pakalpojumus saskaņā ar dokumentāciju, kas paredzēta 4. pantā. Starp sākotnējo projektu un faktiski sniegtajiem pakalpojumiem nedrīkst būt tik liela atšķirība, ka sākotnējās piešķiršanas laikā tā varētu ietekmēt izvēli par labu citam gaisa pārvadātājam;

3) izpildīt nosacījumus, ko var izvirzīt ģenerāldirektors vai kas iekļauti aeronavigācijas iestāžu lēmumos un atļaujās attiecīgajās valstīs ārpus Kopienas saistībā ar attiecīgo gaisa pārvadājumu pakalpojumu sniegšanu, kā arī visos starptautiskajos noteikumos šajā jomā;

4) nekavējoties paziņot ģenerāldirektoram par attiecīgo gaisa pārvadājumu pakalpojumu sniegšanas izbeigšanu vai pārtraukšanu. Ja šāda pārtraukšana ilgst vairāk nekā divas sezonas, lēmums par satiksmes tiesību piešķiršanu un/vai gaisa pārvadātāja izraudzīšanu tiek apturēts līdz šīs otrās sezonas beigām, izņemot gadījumus, kad Kopienas gaisa pārvadātājs var pierādīt ārkārtas apstākļu iestāšanos, kas nav atkarīgi no viņa gribas.

Gaisa transporta ģenerāldirekcija kontrolē, kā tiek ievērotas 1. daļā noteiktās prasības.

13. pants

Gaisa pārvadātāja izraudzīšana un/vai satiksmes tiesību piešķiršana ir personiska un nav nododama tālāk. Tai ir neierobežots termiņš, ja vien attiecīgais lēmums netiek atcelts.

14. pants

Ja gaisa pārvadātājs neizpilda prasības, kas izklāstītas 12. panta 1. punktā, vai nopietni apdraud gaisa satiksmes drošību, ministrs var apturēt vai atcelt lēmumu par gaisa pārvadātāja izraudzīšanu un/vai satiksmes tiesību piešķiršanu.

15. pants

1. Visi Kopienas gaisa pārvadātāji, kas Kopienas tiesību izpratnē ir dibināti Beļģijā, ir tiesīgi apstrīdēt cita gaisa pārvadātāja satiksmes tiesību izmantošanu konkrētā maršrutā un piedāvāt savu kandidatūru šo tiesību labākai izmantošanai.

Šim nolūkam ir jāiesniedz ģenerāldirektoram pienācīgi pamatota dokumentācija, ko var apskatīt tas gaisa pārvadātājs, kura satiksmes tiesību izmantošana tiek apstrīdēta.

Tomēr minētās apstrīdēšanas tiesības drīkst izmantot vienīgi pēc tam, kad kopš sākotnējās piešķiršanas ir pagājis divu gadu laikposms, kurā sniegti attiecīgi pakalpojumi.

2. Šādā gadījumā ministrs, pamatojoties uz minēto dokumentāciju un iespējamām pārbaudēm, atkārtoti izskata tiesību sākotnējo piešķiršanu, kā arī to faktisko izmantošanu, un pieņem lēmumu:

1) par šā pieprasījuma tālāku nevirzīšanu

2) vai par jaunas piešķiršanas procedūras uzsākšanu.

Turklāt gadījumā, kad Kopienas gaisa pārvadātājs izmanto savas satiksmes tiesības tikai tamdēļ, lai veidotu sadarbību ar citu gaisa pārvadātāju, nelietojot savus gaisa kuģus, ministrs pārskata sākotnējo piešķiršanu bez kavēšanās, ja konkurējošs gaisa pārvadātājs viņam iesniedz oficiālu pieprasījumu, lai sniegtu attiecīgos gaisa pārvadājumu pakalpojumus ar saviem gaisa kuģiem.

Iespējamās izmaiņas attiecībā uz pilnīgu vai daļēju satiksmes tiesību piešķiršanu un/vai gaisa pārvadātāja izraudzīšanu stājas spēkā ne agrāk kā IATA otrās sezonas pirmajā dienā pēc sezonas, kurā pieņemts attiecīgs lēmums.

16. pants

Lai varētu pareizi novērtēt tirgus, maršrutus un Kopienas gaisa pārvadātāju pieprasījumus, šie pārvadātāji regulāri iesniedz Gaisa transporta ģenerāldirekcijai statistikas datus par gaisa pārvadājumu pakalpojumiem, kuru sniegšanai viņi izraudzīti.

Ministrs nosaka šo datu precizitātes līmeni un iesniegšanas biežumu.

17. pants

1. Satiksmes tiesībām, kas kādam konkrētam maršrutam piešķirtas pirms šā rīkojuma stāšanās spēkā un jau ir ierobežotas vai kļūst ierobežotas, var piemērot apstrīdēšanas procedūru, kas paredzēta 15. pantā.

Tādā gadījumā Gaisa transporta ģenerāldirekcija pirms šādas procedūras uzsākšanas rūpējas par to, lai varētu rast risinājumu, organizējot atkārtotas sarunas par šīm ierobežotajām satiksmes tiesībām, kuras piešķirtas saskaņā ar gaisa pārvadājumu nolīgumu, kas noslēgts ar attiecīgo valsti ārpus Kopienas.

2. Panta 1. punktā paredzētā procedūra attiecas arī uz gaisa pārvadātāja izraudzīšanu.

18. pants

1999. gada 3. maija likums par regulārajiem gaisa pārvadātājiem ir atcelts.

19. pants

Šis rīkojums stājas spēkā divus mēnešus pēc tā publicēšanas izdevumā “Moniteur belge”.

20. pants

Par šā rīkojuma izpildi atbild mūsu ministrs, kura atbildībā ir aeronavigācija.